钦定古今图书集成/方舆汇编/职方典/第1124卷 > 《楚观楼记》李东阳
## 钦定古今图书集成/方舆汇编/职方典/第1124卷 > 《楚观楼记》李东阳

武昌谯楼在楚王府后，布政司前数十武鹄山之上，
宋元以来故址尚在，背阴面阳，得地之胜。洪武初既
建，以藩议弗协，未久而废，历百馀年莫有复者。弘治
己未，布政司徐公源、朱公瓒谓“钟鼓无节，则无以警
众出令”，乃请于今王图复其旧，规制甚伟。及徐公擢
去，今布政韩公镐踵而成之，抚按诸君实主其议。知
府某君某以下董其役。会工命徒，不亟不徐，越三年
辛酉某日而毕。贲鼓既设，厥声孔扬，晨昏早暮之候，
出入作息之节，若令于一人会于一庭，凭阑而眺。南
则武昌诸山，左右环列，藩府雄峙，廛阓分布。右则大
江西来，沃野长袤。殿庭馆宇，隐约于遥空远汉间。韩
公乃名其楼曰《楚观》。落成而燕有在坐者，举盏而问
曰：“楼之作，凡为鼓设也。军法以金鼓为耳，旌旗为目。
彼钟与鼓者，皆耳之事也，而以观名，无乃弗类乎？”公
曰：“古之楼以谯名者，取嶕峣之义，以其高也。后乃寘
钟鼓以为警备。然其为制，则非特尚耳，而目之义存
焉。盖耳目之所在，必虚空洞彻，四达不蔽，而后能使
卑陋湫隘之区，厄塞”掩蔽之处，无乎弗闻，否虽铿鍧
镗鞳，日相寻而不绝，其有闻焉者寡矣。唐虞所谓明
目达聪聪者，盖不可以偏废。故自汉京置鼓于楼，以
备警盗。齐之李崇、宋之张希颜，皆以善政载在《国史》。
唐之李磎、韦庆，复为楼著记，《词场文苑》，亦侈言之。逮
今后世，自京师以及天下，未有能废焉者。且鼓之为
器，本乐之类也，顾名同而用异，用之楼者，非直以节
出入、闲内外，所以号令政事皆于此乎？助斯楼也，固
政之不可阙者乎？今夫连山大江，旷野广谷，禽鱼草
树，风云月雾，形状百出，几席而得之目睫，固荆楚之
大观，声之发于此者，必能超尘壒而出烟霄，凡有耳
者，皆得之以为提撕振厉之地，盖一举而“二义关焉。
若任耳而弃目，非我辈之所为计也。”客乃颔之而去。
退而询诸湖之人，皆称韩公为政勤外精内，博观而
广听，盖欲振一方之治，以纾九重南顾之忧。因指斯
楼而谓曰：“此其一事。”客上京师，谓予亦湖人，则以告
予。予旧与韩公同朝，乃喜其为父兄宗族之福，因忆
曩时经过而未见者，壮公所为。记所由始，寓而归之，
俾近者刻之坚珉，寘之楼，以告后来。若布政、按察诸
公，皆能赞相先后，以成嘉绩，而抚按之风裁，并于是
征焉。若府县群属有司有事斯役者，书之碑后。